[{"text_idx": "#000002", "text": "Unu el la plej grandaj c\u0302efurbegoj de la mondo anoncis la batalon kontrau\u0306 plastaj rubaj\u0302oj: Plastaj saketoj jam de unu jaro estas malpermesitaj.\nNun pluaj forj\u0302etaj produktoj estas trafitaj."}, {"text_idx": "#000003", "text": "En Meksik-urbo ekde la 1-a de januaro validas malpermeso pri unufoj-uzaj plastaj\u0302oj.\nDe tiam certaj plastaj objektoj, kiuj estas destinitaj por nur unufoja uzo, ne plu estu vendataj.\nTiel la registaro de la meksika c\u0302efurbo volas redukti la konsumon kaj la almerkatigon de biologie nemalkomposteblaj objektoj."}, {"text_idx": "#000004", "text": "La malpermeso ampleksas ekzemple forkojn, tranc\u0302ilojn, kulerojn, kirlilojn, telerojn kaj suc\u0302ilojn el plastaj\u0302oj.\nSame tio koncernas kafokapsuletojn, vatostangetojn, balonetojn, trinkujojn kaj iliajn kovrilojn, pelvojn por nutraj\u0302oj \"kiuj konsistas tute au\u0306 parte el plastaj materialoj kaj estas destinitaj por esti forj\u0302etataj post unufoja uzo, escepte de tiuj kiuj estas kompos\u0302teblaj\".\nLa au\u0306toritatoj volas unue milde kontroli la plenumon de la leg\u0302aj preskriboj.\nTial dum la unuaj monatoj ne estos sankcioj kontrau\u0306 pekantoj.\nAnstatau\u0306e la au\u0306toritatoj provos informi la civitanojn.\nLa konsumantoj s\u0302ang\u0302u siajn kutimojn direkte al pli dau\u0306ripova vivostilo."}, {"text_idx": "#000005", "text": "Lau\u0306 kalkuloj de la organizo \"Verda Paco\" en Meksiko estas produktataj c\u0302iujare pli ol sep milionoj da tunoj da plastaj\u0302oj, preskau\u0306 la duono el ili estas pakaj\u0302materialoj.\nKaj kvankam multo el tio estas reciklebla, finfine g\u0302i ne estas devige reciklata."}, {"text_idx": "#000006", "text": "Dum la pasintaj jaroj la organizo postulis ripete striktajn leg\u0302ojn je nacia nivelo kiuj malpermesas la uzon de forj\u0302etaj plastaj\u0302oj c\u0302ar ili havas gravajn efikojn al la ekologiaj sistemoj kaj al la diverseco de specioj."}, {"text_idx": "#000007", "text": "Lau\u0306 indikoj de diversaj organizoj en Meksiko c\u0302iu familio forj\u0302etas en jaro averag\u0302e 650 plastajn saketojn kies uzodau\u0306ro estas taksata al 15 minutoj, dum la natura medio bezonas por ilia malkompostado almenau\u0306 cent jarojn.\nEn la batalo kontrau\u0306 la inundo de plastaj rubaj\u0302oj Meksik-urbo havas modelan funkcion, eble ec\u0302 trans la limojn de la lando.\nC\u0302ar la c\u0302efurbego estas kun 22 milionoj da log\u0302antoj en kaj c\u0302irkau\u0306 la urbo la plej log\u0302ata urba regiono de norda Ameriko."}]